博古堂
作者：張擴
朝代：宋

paragraphs: 古人嗜書書不足，家貧無錢就市讀。
今人收書書填屋，紅牙垂籤手未觸。
別駕平生師古人，傳癖書淫九經簏。
盧仝撐腸五千卷，鄴侯插架三萬軸。
河東安世工補亡，伏日郝隆便曬腹。
少時場屋學有餘，行輩見推行秘書。
援毫急趁蠶食葉，袖手冷窺獺祭魚。
十年未持紫荷橐，校讎合在天祿閣。
投身簿領聊爾耳，飽看五車誇濩落。
近者聞說新堂成，芭蕉急雨作秋聲。
請君掃榻近燈火，莫歌長檠歌短檠。